કૅઝ્યુઅલ અને ફૉર્મલ લુક : કૉટન પ્રિન્ટેડ બ્લાઉઝ પ્રસંગને અનુરૂપ કૅઝ્યુઅલ અને ફૉર્મલ બન્ને લુક આપી શકે. આમ તો કૉટન પ્રિન્ટેડ બ્લાઉઝમાં કંઈ વર્ક કરાવવાની જરૂર નથી પડતી. પ્રિન્ટેડ બ્લાઉઝ મોટા ભાગે તો કૅઝ્યુઅલ લુક જ આપે છે, પરંતુ થોડોઘણો જો ફૉર્મલ લુક આપવો હોય તો ખડી પ્રિન્ટ સિલેક્ટ કરી શકો. ખડી પ્રિન્ટવાળા બ્લાઉઝ સાથે પ્યૉર શિફોનની ગોલ્ડ બૉર્ડરવાળી સાડી સારી લાગી શકે. બ્લાઉઝને વધારે ફૉર્મલ લુક આપવા માટે પ્રિન્ટને તમે ગોલ્ડ અથવા સિલ્વરનું આરી વર્ક પણ કરાવી શકો. જો પ્રિન્ટ થોડી મોટી હોય તો એમાં ડલ ગોલ્ડનું પિટા વર્ક પણ કરાવી શકો. જો મિરર વર્ક કરાવવું હોય તો રિયલ મિરર એટલે કે કાચનો ઉપયોગ ન કરવો, પરંતુ જે પ્લાસ્ટિકના કાચ આવે છે એનો ઉપયોગ કરવો અને એની આજુબાજુ મોતી અને થ્રેડવર્કનો ઉપયોગ કરવો જેથી દૂરથી એ રિયલ મિરર વર્ક જેવો જ લુક આપશે. જો વર્ક કરાવવાનો ટાઇમ ન હોય તો માત્ર ગોલ્ડની અડધા ઇંચની પટ્ટી પણ સારી લાગી શકે. માત્ર ધ્યાન એ રાખવું કે બ્લાઉઝ સાડી સાથે અને પ્રસંગ સાથે બરાબર બંધબેસતું હોય.